## Carlos Mazón: “Hem destinat més de 51 milions d’euros per a recuperar les explotacions agrícoles i ramaderes després de les riuades”

*** Subratlla l’esforç econòmic de la Generalitat “per damunt del pressupost, sense cap ajuda directa per part del Govern d’Espanya”
* Destaca 20 milions d’euros per a la reparació de camins rurals, 20 milions d’ajudes directes “sense burocràcia per a la rehabilitació de les infraestructures de regadiu” i l’avançament en el pagament de 3 milions de les ajudes de la PAC per als arrossers
* Sol·licita al Govern central que se sume a la Mesa de l’Agricultura “per a coordinar els treballs de reconstrucció, aclarir els dubtes generats per les seues ajudes i les obres pendents”, i exigix la inclusió d’altres municipis afectats que sí que estan previstos en el decret de la Generalitat**

**Carcaixent.**

El president de la Generalitat, Carlos Mazón, ha ressaltat que la Generalitat ha destinat més de 51 milions d’euros per a recuperar les explotacions agrícoles i ramaderes després de les riuades “de manera àgil i ja en execució perquè el camp no pot esperar més”.

Així ho ha assenyalat després de la reunió de la Mesa de l’Agricultura, composta per Generalitat, Diputació de València i el sector, per a abordar la reconstrucció del camp danyat per les riuades del passat 29 d’octubre a on s’ha fet un balanç de les actuacions dutes a terme fins al moment i s’han abordat els pròxims reptes.

El cap del Consell ha destacat la interlocució de la Generalitat amb el sector primari valencià “des del primer dia i en plena coordinació” per a atendre les seues necessitats i els danys ocasionats després de les inundacions, al mateix temps que ha subratllat “la urgència d’arreplegar les collites i de poder regar dels agricultors”.

En este sentit, ha informat de la necessitat del sector agrari atesa per a “poder accedir a les seues collites per a arreplegar-les”, per a la qual cosa la Generalitat ha destinat 20 milions d’euros de manera extraordinària amb actuacions en més de 81 camins rurals en 22 municipis, “per damunt del pressupost, sense cap ajuda directa per part del Govern d’Espanya i tot a càrrec de dèficit i deute que caldrà pagar després”.

Així, ha incidit en què la Generalitat “amb molt menys pressupost que el Govern d’Espanya està reaccionant, està pagant, està executant i està posant en marxa rebaixes fiscals”.

De la mateixa manera, ha esmentat el decret “d’ajudes directes i sense burocràcia” de 20 milions d’euros per a la reparació de les infraestructures de regadiu “per a poder regar de les quals es beneficien 200 comunitats amb ajudes que rondaran els 100.000 euros per comunitat de regants”. Així, ha manifestat que “simplement amb el certificat del secretari de la Comunitat de Regants s’entreguen els fons dels gastos ja realitzats des del dia 29 d’octubre”.

Igualment, ha esmentat l’avançament en el pagament de 3 milions d’euros de les ajudes de la PAC per als arrossers afectats per la riuada, entre altres accions.

A més, ha assenyalat que el sector primari valencià “s’està beneficiant d’altres ajudes posades en marxa per la Generalitat com les ajudes als autònoms, a més de les rebaixes fiscals que permetran un estalvi de 35 milions d’impostos als afectats per les riuades”

**Reivindicacions al Govern Central**

Durant la seua intervenció, Carlos Mazón ha elevat noves reivindicacions al Govern “perquè dels més de 400 milions d’euros anunciats pel Ministeri d’Agricultura encara no s’ha posat en marxa res”.

Així, ha denunciat que el Reial decret 6/24 del Govern “no aclarix res i està generant més confusió, dilació i retards”. Per este motiu, ha sol·licitat al Govern que se sume a la Mesa de l’Agricultura “per a coordinar les seues mesures perquè no hi haja solapaments i aclarisca els dubtes que ha generat el seu decret al sector primari valencià”, a més d’exigir que execute les obres pendents en coordinació amb la resta de les administracions.

De la mateixa manera, ha demandat la urgència que el Govern incloga en les seues ajudes municipis com Carcaixent, Castelló, Castielfabib, Chulilla, l’Énova, Manuel, Millares, la Pobla Llarga, Rafelguaraf, Senyera i Tous “perquè són municipis molt afectats que estan esperant eixa ampliació i que sí que estan previstos en els decrets de la Generalitat per a rebre les ajudes”.

En la reunió de la Mesa de l’Agricultura han participat el president de la Generalitat, Carlos Mazón, el conseller de Medi Ambient, Vicente Martínez Mus; el conseller d’Agricultura, Miguel Barrachina; el president de la Diputació, Vicent Mompó; el president d’AVA-ASAJA, Cristóbal Aguado; el secretari general de la Unió de Llauradors, Carles Peris; i el president de Cooperatives Agroalimentàries de la Comunitat Valenciana, Cirilo Arlandis i l’alcaldessa de Carcaixent, Carolina Almiñana, entre altres autoritats.

Fecha: 12/12/2024